Et enigt byråd i Brønderslev Kommune varsler ingen skolelukninger

-Det er det, jeg har kæmpet for, så jeg er meget tilfreds, siger formand for Børne- og Skoleudvalget, Ole Jespersgaard. Det var nemlig et enigt byråd, der i går kunne sende et forslag til drøftelse, hvor der ikke indgår nogen skolelukninger. I stedet bliver der sparet på undervisningen. Det er dog ikke nogen endelig afgørelse, men Ole Jespersgaard anser det som næsten sikkert. Skolelukningerne har ellers været en politisk varm kartoffel, og da de først varslede at lukke nogle skoler, medførte det store protester. Nu ser det ud til, at borgerne får deres vilje.